Joseph Alanen

**Otto Joseph Alanen** (myös *Joseph-Alanen*; 2. marraskuuta 1885 Tampere – 6. toukokuuta 1920 Helsinki) oli suomalainen jugend-tyylisuuntaa edustanut taidemaalari. Hänen maalauksensa olivat pääasiassa Kalevala-aiheisia ja edustivat muinaissuomalaista koristetyyliä.

## Tausta ja koulutus

Joseph Alanen oli tamperelaisen työnjohtajan poika. Hänen veljiään olivat osuustoimintavaikuttaja ja vuorineuvos Julius Alanen sekä lääninrovasti Eelis Alanen. Alanen valmistui 1905 sähköteknikoksi Tampereen teollisuuskoulusta. Hän opiskeli Kaarlo Vuoren yksityisoppilaana piirustusta, maalausta ja anatomiaa ja jatkoi taideopintoja Tukholmassa. Hän opiskeli myös Berliinissä ja Dresdenissä vuosina 1906–1910. Siellä hänen opettajinaan olivat muun muassa Hans Dahl ja Lovis Corinth (1858–1925). Suomeen palattuaan Alanen toimi Tampereen käsityöseminaarin piirustuksen ja väriopin opettajana 1910–1916 ja oli myös tamperelaisen Aamulehden taidearvostelijana vuosina 1912–1916.

Joseph Alanen kuoli Helsingissä vuonna 1920 espanjantautiin 34-vuotiaana.

## Tuotanto taiteilijana

Ensimmäisen näyttelynsä Alanen piti Tampereella Palanderin talon ateljeessa vuonna 1910. Seuraava Kalevala-aiheinen näyttely oli Helsingissä. Myöhemmin hän piti omia taidenäyttelyitä muun muassa Helsingissä Strindbergin taidesalongissa.

Vuonna 1918 Joseph Alanen vuokrasi Helsingin Siltasaaresta taiteilija-ateljeen yhdessä kuvanveistäjä Aarre Aaltosen ja säveltäjä J. A. A. Pohjanmiehen kanssa.

Alanen keskittyi maalauksissaan pitkälti *Kalevalaan*, jota hän lähestyi jugend-tyylistä käsin. Alasella oli muihin suomalaisiin *Kalevalan* kuvaajiin verrattuna aivan oma muotokielensä. Hän tulkitsi *Kalevalaa* vahvasti vertauskuvallisena runoelmana. Hänen tyylinsä mukaili tekstiilitaidetta, ja temperatekniikan ansiosta maalaukset olivat usein freskomaisia. Alanen uudisti *Kalevala*-taiteen muotokieltä, mutta hänen maalatessaan teoksia jugend-tyyli oli jo hieman vanhanaikaista. Hän kuitenkin jatkoi aiheen parissa kuolemaansa saakka. Alanen maalasi yli sata Kalevala-aiheista teosta.

Alanen maalasi myös julkisia monumentaaliteoksia, joiden aiheet olivat Suomen historiasta. Tampereen kaupungille hän maalasi *Elinan surma* -triptyykin (1917) ja Tampereen työväenteatteriin teoksen *Hämeen valloitus* (1912). Kansallis-Osake-Pankin Tampereen-konttoriin (myöhempi Osuuspankintalo) hän teki seinämaalaukset *Ilmarinen kyntää kyisen pellon* (ennen vuotta 1912) ja *Elonkorjuu* (1917). Niistä ensimmäinen, joka oli lähinnä jäljitelmä Akseli Gallen-Kallelan tunnetusta maalauksesta, tuhottiin pankin väliseinän purkamisen yhteydessä vuosina 1962–1963.

Alanen teki myös isänmaallishenkisiä postikorttisarjoja ja muun muassa puuleikkausina toteutetun "Aktivisti-sarjan". Siinä esiteltiin sisällissodan valkoisen puolen kuuluisia aktivisteja. Vuonna 1919 Alanen suunnitteli Viron vapaustaistelua varten Hans Kalmin johtaman Pohjan Pojat -rykmentin lipun ja käsivarsimerkin. Myös suojeluskuntamerkin perusversio sekä toistakymmentä suojeluskuntalippua ovat Alasen suunnittelemia.

## Teoksia

Tiedosto:Joseph Alanen - The Forging of the Sampo.jpg|*[[Sampo (Kalevala)|Sammon]] taonta*, 1910–1911.
Tiedosto:Joseph Alanen - The Defence of the Sampo.jpg|*Sammon puolustus*, 1910–1912.
Tiedosto:Joseph Alanen - The Birth of Iron.jpg|*Raudan [[Synty (mytologia)#Raudan synty|synty]]*, 1910–1912.
Tiedosto:Joseph Alanen - Conquest of Häme.jpg|*Hämeen valloitus*, 1912, jossa on samaan aikaan kuvattu Birger-jaarlin suorittama valloitus, Hämeen linnan rakennus ja vasemmalla kristinuskon piispa
Tiedosto:Joseph Alanen - Ilmatar.jpg|*[[Ilmatar]]*, 1913–1916
Tiedosto:Joseph Alanen - Tar Boat.jpg|*Tervavene*, 1915
Tiedosto:Joseph Alanen - The Death of Elina.jpg|*[[Elinan surma]]*, 1916
Tiedosto:Joseph Alanen - Moonshiner.jpg|*Pontikankeittäjä*, 1916
Tiedosto:Joseph Alanen - The Death of Agricola.jpg|*[[Mikael Agricola|Agricolan]] kuolema*, 1917
Tiedosto:Joseph Alanen - Katso Kiesus karjaistani.jpg|*Katso Kiesus karjaistani* (Kanteletar)
Tiedosto:Joseph Alanen - The Escape of Jaakko Ilkka.jpg|*[[Jaakko Ilkka|Jaakko Ilkan]] pako*
Tiedosto:Joseph Alanen - In the Spring of 1918.jpg|*Keväällä 1918*, punaisia vankeja kaivamassa hautoja saksalaisille sotilaille Helsingissä
Tiedosto:Joseph Alanen - Woman Combing her Hair.jpg|*Kampaava nainen*
Tiedosto:Joseph Alanen - The Felling of the Great Oak.jpg|*[[Iso tammi|Suuren tammen]] kaato*, 1919–1920
Tiedosto:Joseph Alanen - Lemminkäinen and the Great Snake.jpg|*[[Lemminkäinen]] ja suuri käärme*, 1919–1920
Tiedosto:Joseph Alanen - Neiet nietten nenissä.jpg|*Neiet nietten nenissä*, 1919–1920, joka ei viittaa Kalevalan 40. runoon kuten Pekka Halosen maalaus vaan hukuttautuneeseen Ainoon Vellamon tyttärien kanssa
Tiedosto:Josep Alanen, postikortti vuodelta 1920.jpg|Postikortti vuodelta 1920

## Lähteet
* Holmala, Aulis: *Keskustorin kiinteistöt: Vuosisata kaupunkikuvaa. Sumelius, Selin, Palander, Commerce, Sandberg*. Kiinteistötoimisto Seppo Leuku Oy LKV, Tampere 2010.
* Hämäläinen, Pirjo: *Jugend Suomessa*. Otava, Helsinki 2010.
* Ilvas, Juha: *Kansallistaidetta: Suomalaista taidetta Kansallis-Osake-Pankin kokoelmissa*. Kansallis-Osake-Pankki, Helsinki 1989.

### Viitteet

## Kirjallisuutta
* *Joseph Alanen : jugend, Kalevala, Tampere*. Tampere: Tampereen taidemuseo 2020 
* Eero Ikonen, Jorma Wartiovaara: *Joseph Alasen postikortit*. Harmoinen: TAS Energy Construction 2015 

## Aiheesta muualla

*  (maksullinen)
* 
* Opastettu kierros Tampereen taidemuseon järjestämään Joseph Alasen näyttelyyn. Yle Areena.
* Joseph Alanen on suomalaisen taidehistorian tuntematon suuruus, jonka laaja Kalevala-tuotanto oli unohtua kellariin. Yle Uutiset 28.2.2018.
* 
*